ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಗೇರಾ
ಗೇರಾ

ಜರ್ಮನ್ ಪ್ರಜಾಸತ್ತಾತ್ಮಕ ಗಣರಾಜ್ಯದ (ಪೂರ್ವ ಜರ್ಮನಿ) ಒಂದು ನಗರ. ಗೇರಾ ಜಿಲ್ಲೆಯ ಆಡಳಿತ ಕೇಂದ್ರ. ಜನಸಂಖ್ಯೆ 1,06,841 (1964). ಕಾರ್ಲ್- ಮಾಕ್ರ್ಸ್- ಸ್ಟಾಟ್‍ನಿಂದ 43 ಮೈ. ಪಶ್ಚಿಮಕ್ಕೆ, ವೈಸೆ ಎಲ್ಸ್‍ಟರ್ ನದಿಯ ದಡದ ಮೇಲಿದೆ. ಇದೊಂದು ರೈಲ್ವೆ ಜಂಕ್ಷನ್. ಬಟ್ಟೆ, ಲೋಹ ಪದಾರ್ಥ, ಯಂತ್ರ, ಕೊಬ್ಬು, ಎಣ್ಣೆ, ಅಣಿಕಟ್ಟು ಇಲ್ಲಿಯ ಉತ್ಪನ್ನಗಳು. ನಗರದ ಬಳಿಯಲ್ಲಿ ಯುರೇನಿಯಂ ಗಣಿಗಳಿವೆ.

ಗೇರಾದ ಹೆಸರು ಪ್ರಪ್ರಥಮವಾಗಿ ಚರಿತ್ರೆಯಲ್ಲಿ ಉಲ್ಲೇಖವಾಗಿರುವುದು 995ರಲ್ಲಿ. 13ನೆಯ ಶತಮಾನದಲ್ಲಿ ಇದು ಪೌರಸಭಾ ನಗರವಾಯಿತು. 1550ರಲ್ಲಿ ಮೈಸ್ಸೆನ್ ಪಾಳೆಯಪಟ್ಟಿನ ಅಧೀನಕ್ಕೆ ಬಂತು. ಮೂವತ್ತು ವರ್ಷಗಳ ಯುದ್ಧದ ಒಂದು ಫಲವೆಂದರೆ 1639ರಲ್ಲಿ ಸ್ವೀಡರಿಂದ ಗೇರಾ ನಗರಕ್ಕೆ ಆದ ಅಗ್ನಿಪ್ರಯೋಗ. 1686ರಲ್ಲೂ 1780ರಲ್ಲೂ ಈ ನಗರದ ಬಹುಭಾಗ ಬೆಂಕಿಯಿಂದ ನಷ್ಟವಾಯಿತು. ಆದರೂ ಮತ್ತೆಮತ್ತೆ ಅದು ನಿರ್ಮಾಣಗೊಂಡಿತು. ಗೇರಾ ನಗರದಲ್ಲಿ 16ನೆಯ ಶತಮಾನದ ಪುರಭವನವೂ 17ನೆಯ ಶತಮಾನದ ಟ್ರಿನಿಟಿ ಚರ್ಚೂ ಇವೆ.
(ಎಂ.ಎಸ್.ಎಚ್.; ಎಸ್.ಎನ್.ಎ.ಆರ್.ಇ.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ